حملات صليبية

الحملات الصليبية ولا الحروب الصليبية، هي واحد المصطلح اللي كيتستعمل باش يتسماو بيه واحد المجموعة ديال الحملات والحروب اللي داروها المسيحيين الكاتوليك من اوروپا الغربية، من التالي ديال القرن 11 حتى للتلت اللخر ديال القرن 13 (ما بين 1096 و1291). هاد الحروب كانو فالغالب حروب ديال الفرسان، وتسماو "صليبية" حيت الناس اللي شاركو فيها كانو دايرين على حوايجهم، فالصدر ولا فالكتف، علامة ديال الصليب حمرا من التوب، باش يبينوا بلي خارجين يدافعو على الدين ديالهم ويسترجعو الاراضي المقدسة بحال القدس. السبب اللي خلا البيزنطيين يسقطو، هو الدمار اللي كانت كدير بعض الحملات الصليبية اللي كانت كدوز من بيزنطة (العاصمة اللي هي القسطنطينية دابا)، وهاد الشي خلا بعض الحملات من بعد تولي كتوجه مباشرة ضدهم. الحروب الصليبية كانت عبارة على سلسلة ديال معارك دينية اللي دخلات فيها بزاف ديال الدول الاوروپية المسيحية ضد ما كانو كيشوفوه كـ"تهديد" داخلي اولا خارجي. كانو كيهجمو على المسلمين، السلاڤ الوثنيين، المسيحيين الروس، الارثوذوكس اليونانيين، المنݣول، وحتى اعداء سياسيين ديال البابا. الصليبيين كانو كيعطيو وعود وكيديرو تساهلات دينية، وكتيقدر عدد الناس اللي ماتو فهاد الحروب ما بين مليون حتى لـ3 مليون. الغرض الرئيسي من هاد الحروب كان هو الاستيلاء على القدس والاراضي المقدسة اللي كانت تحت سيطرة المسلمين، وبالضبط السلاجقة اللي كانو فـالاناضول. اول حملة صليبية جاو فيها الصليبيين بعدما طلبت الامبراطورية البيزنطية الارثوذوكسية الشرقية المساعدة ضد المسلمين. المصطلح ديال "الحروب الصليبية" تيتسماو بيه حتى حروب جاو من بعد حتى القرن 16، وماشي غير فبلاد الشام، بل حتى فشمال اوروپا ضد الوثنيين، وضد الناس اللي كانت الكنيسة كتشوفهم "هرطقة"، وكان فيها دوافع دينية، اقتصادية، وسياسية. والصراعات بين المسيحيين والمسلمين على ود الصلاحيات والسيطرة، هي اللي جابت حتى التحالفات بين عديانهم، حيت كانت كتوقع تحالفات ضد العدو المشترك، بحال التحالف ديال المسيحيين مع سلطنة رومية فالحملة الصليبية الخامسة. تاتير هاد الحروب ماكانش غير عسكري، بل سياسي، اقتصادي، واجتماعي، وبقا حتى لدابا. متلا، بسباب الصراعات بين الممالك المسيحية، بعض الحملات تبدلات من الهدف الاصلي ديالها، بحال الحملة الصليبية الرابعة اللي سالات باجتياح القسطنطينية وتقسيم الامبراطورية البيزنطية بين البندقية والصليبيين. وكانت الحملة السادسة هي اول وحدة ماكانتش فيها موافقة ديال البابا، وهاد الشي خلق سابقة بلي الحكام السياسيين يطلقو حملة صليبية بلا موافقة من الكنيسة الكاثوليكية. المؤرخين دابا ما متافقينش كاملين على كيفاش يشوفو الصليبيين. كاين اللي كيشوف بلي تصرفاتهم ما كانتش كتناسب مع الاهداف الدينية ولا مع السلطة الاخلاقية ديال البابوية. والدليل، هو بلي البابا شي مرات كان كيحرمهم من الكنيسة. فالحملة الصليبية الشعبية، متلا، تقتلو فيها بزاف ديال اليهود، واللي تسماو مدابح راينلاند. وفالحملة الرابعة، حتى القسطنطينية المسيحية نفسها طاحت فيديهم. لكن، الحروب الصليبية خلات تاتير كبير على الحضارة الغربية. بزاف ديال لمدون الايطالية بحال جنوى والبندقية استافدو بزاف، حيت ولات عندهم علاقات تجارية مع الشرق حتى فالعصر العتماني. وزادت هاد الحروب فـتقوية الهوية الجماعية ديال الكنيسة اللاتينية، وزادت من انتشار قصص البطولة، والفروسية، والتقوى، اللي دخلات حتى فالفلسفة والادب ديال القرون الوسطى. ووخا الهدف اللول كان باش يساعدو الامبراطور البيزنطي الكسيوس اللول ضد السلاجقة، ولايني النتيجة كانت هي زيادة التفرقة بين المسيحية الغربية والشرقية. السمية. تسماو الصليبيين بهاد السمية حيت كانو كينقشو ولا كيخيطو علامة الصليب على صدرهم. فالنصوص العربية اللي كانت كاتبة على داك الوقت، بحال بن الاثير فـكتابو الكامل في التاريخ، وابو الفداء فالمختصر في اخبار البشر، كانو كيسميوهم "الفرنجة" ولا "الافرنج" ولا حتى "الروم"، وكانو كيسميو داكشي اللي داروه بـ "حروب الفرنجة". اما فالغرب، فكانو كيعطيوهم بزاف ديال التسميات، بحال "مؤمني القديس بطرس" (باللاتينية: fideles Sancti Petri)، ولا "جنود المسيح" (milites Christi). والناس اللي كانو خارجين فهاد الحروب بدافع ديني، كانو كيشوفو راسهم حجاج، وكانو كيسمّيوهم حتى "الحجاج المسلحين"، باش يبيّنو انهم حجاج ولكن حاملين السلاح، وخا الحجاج فالعادي ما كيديروش هادشي وما كيهزوش السلاح. و كانو الصليبيين كيعطيو وعد باش يوصلو للقدس، و كانو كياخدو صليب من التوب و كيخيطوه على حوايجهم. و من بعد ولى هاد الصليب هو الرمز ديال الرحلة كاملة اللي كيديرها الصليبي. و من بين الاسباب اللي خلات السمية تبقى، هو بلي ف طول مدة الحرب، كانت حتى الفلايك اللي كتدفعها الريح، و الاسلحة، وحتى البارييرات، كلشي كان عليه علامة الصليب. و هاد الحملات اللي جاو بيها على البلاد د لمسلمين، كانو كيقولو بلي الهدف منها هو "عتيق المسيحية". السياق التاريخي. الوضع ف منطقة الشرق الوجود الاسلامي فالارض المقدسة بدا مع الفتح الاسلامي لفلسطين فالقرن السابع. ومن داك الوقت، ماكانش كاين تدخل كبير ولا مشاكل مع الحجاج المسيحيين اللي كيمشيو للبلايص المقدسة ولا مع الاديرة والطوائف المسيحية اللي كانت ف ديك المناطق. و دول اوروپا الغربية، ف داك الوقت، ماكانوش مهتمين بزاف ب فقدان القدس، و هاد الشي بقا هكا ل سنين و عقود، وخا كانو هجمات ديال المسلمين ولا حتى تهديدات من غيرهم، بحال الڤايكينݣ و السلاڤ. ولكن، مع الوقت، النجاحات اللي كانت كتديرها الجيوش الاسلامية بدات كتزيد الضغط على الامبراطورية البيزنطية (اللي كانت ارثوذوكسية شرقية)، وولات كتحس بالخطر كيقرب ليها. من بين الاحداث اللي زادت فتبدال المواقف ديال الغرب تجاه الشرق، هو داكشي اللي وقع فسنة 1009، وقت ما الخليفة الفاطمي الحاكم بامر الله امر ب تدمير كنيسة القيامة، و هي كانت كنيسة مهمة بزاف عند المسيحيين. ووقعو من بعد منها اضطهادات وتعدو ضد المسيحيين اللي كانو فمصر، والشام، والعراق، خصوصا من وقيتة الخليفة العباسي التاسع "المتوكل على الله"، اللي كان كيتعدى بزاف على الناس اللي ما كيتبعوش المدهب الشافعي، زيادة على التعدو على المسيحيين واليهود. وفعام 1039، خلى الخليفة اللي جا من بعدو وسمح للبيزنطيين يرجعو يبنيو كنيسة القيامة، وسمحو للناس يديرو الحج للاراضي المقدسة، سوا قبل ولا بعد ما تبنات وعمرات الكنيسة من جديد. الوضع ديال دول اوروپا الغربية: الاصل ديال الحروب الصليبية كيرجع للتطورات اللي وقعات فاوروپا الغربية فبداية لقرون لوسطانية، وهاد الشي زاد عليه تدهور الحالة ديال الامبراطورية البيزنطية فالشرق، اللي كانت كتعاني من موجة جديدة ديال الهجمات من عند الاتراك المسلمين. الامبراطورية الكارولنجية طاحت فتواخر القرن التاسع، ومع الاستقرار النسبي ديال الحدود الاوروپية بعد ما تنصرو الڤايكينݣ، والسلاڤ، والهنݣاريين، ولات كاينة طبقة كبيرة ديال المحاربين اللي ما بقاوش لاقيين مع من يحاربو. وهاد المحاربين بداو كيضربو فبعضياتهم، وكيخوفو الناس فبلادهم. الكنيسة حاولات تردعهم بحركات دينية سميتها "سلام الله" و"هدنة الله"، ونجحات شوية، ولكن المحاربين كانو ديما باغين يلقاو سبب ولا فرصة باش يستعملو القوة ديالهم. التوسع فالداخل ما بقاوش كيشوفوه مهم، خصوصا عند النوبالا، ما عدا حرب الاسترداد اللي كانت فسپانيا والبرتغال ضد المسلمين، واللي شاركو فيها فرسان اسبان وبرتغاليين وحتى مرتزقة من اوروپا. والبابا الاسكندر التاني عطاهم البركة فهاد الحرب فعام 1063، وهاد الشي ساهم باش تكون فكرة "الحرب المقدسة". الحملات الصليبية ما كانتش غير ضد المسلمين، ولكن حتى ضد اللي كانو مخالفين للكنيسة. متلا، جاو الصليبيين من شمال فرانسا لجنوبها باش يحاربو الهراطقة الالبيجنسيين. فنهاية القرن 11 بدات كتبان مقاومة ضد سلطة الكنيسة البابوية، وفنهاية القرن 12، بدات تنتشر افكار ديال واحد الراهب سميتو "يواقيم الفلوري"، اللي تابع الطريقة ديال "سان برنار"، واللي كان كيقول بلي العالم دخل مرحلة المسيح الدجال. "سان برنار" كان كيتّهم الاساقفة بانهم الخدامة ديال الشيطان، اما "يواقيم" مشا بعيد وقال بلي البابوية هي المسيح الدجال بنفسها، وهادشي زعزع السلطة ديال روما بزاف، وخلا بزاف ديال الناس المخالفين يساندوه، خصوصا فجنوب فرانسا. وبانت طائفة سميتها الكاتاريين اولا الالبيجنسيين، نسبة لمدينة "البي" فمنطقة تولوز، وكانو الناس الاغنياء والنبلاء فديك المنطقة يا اما تابعين ليهم، يا اما متعاطفين معاهم. الكنيسة فروما شافت فهاد الطائفة خطر كبير، وقررت تحاربهم، وفعام 1200 خرج البابا قرار بحرمان "ريموند السادس" امير تولوز، وسمح لاي حد واحد باش ياخد الاراضي ديالو. هاد الشي خلى امراء شمال فرانسا يديرو حملة صليبية فـ 1209، وقضاو على النوبالا ديال الجنوب وتقاسمو الاقطاعات ديالهم. حتى الغزو ديال الانݣلو-نورمان لايرلندا كيتشاف بحال نوع من الحروب الصليبية، وخا الضحايا ديالو كانو كاثوليك. بداية الحروب الصليبية كانت فوقت اللي اوروپا كانت علاين كلها تنصّرات، بعدما دخل الڤايكينݣ، والسلاڤ، والهنݣاريين فالمسيحية. وولات طبقة المحاربين ما لاقياش عدو باش تحاربو، فبداو كينشرو الرعب وسط الناس، وكيقطعو الطرق، وكيتقاتلو بيناتهم. الكنيسة حاولات تحبس هاد الفوضى بفرض منع القتال فوقات معينة، وضد ناس معينين. وفنفس الوقت، بداو الناس كيرجعو يفكرو فالارض المقدسة اللي كانت تحت سيطرة المسلمين من قرون، ولكن الاوروپيين ما كانوش مسوقين ليها ولا مساليين ليها قبل، حيت كانو مشغولين بالحروب ضد لي ماشي المسيحيين، بحال الڤايكينݣ والهنݣاريين. وفنفس الوقيتة، الكنيسة بدات تلعب دور كبير فحرب الاسترداد فسپانيا، وخصوصا ملي البابا الاسكندر التاني عطا البركة للمحاربين اللي مشاو للاندلس، وهاد الشي زاد قوى فكرة "الحرب المقدسة". الدوافع ديال الحروب الصليبية. الدافع الاساسي من بعد ما ربحو السلاجقة المعركة ضد البيزنطيين، طلبو هاد و المساعدة من المسيحيين ديال بلاد الغال (فرانسا حاليا)، حيت كيجمعهم نفس الدين (المسيحية). ولكن فالحقيقة، ماشي غير الدين اللي كان هو السبب، انما حتى الدوافع الاقتصادية والاجتماعية كانو مهمين بزاف باش يدافعو على الروم البيزنطيين. الدوافع الدينية كاين رسم كيرجع للقرن 15 كيبين البابا اوربان التاني وهو كيهضر مع الناس فتجمع كبير فمدينة "كليرمونت" الفرانساوية. هاد التجمع كان فنونبر 1095، وهو اللي بدا فيه البابا اوربان التاني الدعوة الرسمية للحروب الصليبية. بزاف ديال الحملات برروها بانهم كينفدو "ارادة الرب"، وباش يديرو الحج للارض المقدسة ويكفرو على دنوبهم. وكانو كيروجو قصص على بلي المسلمين كيضطهدو المسيحيين فالقدس، وكيطالبو بتحريرهم، خصوصا من بعد ما تدمرات وتحرقات كنيسة القيامة (اللي هي اقدس بلاصة عند المسيحيين) فـ 18 اكتوبر 1009، بامر من الخليفة الفاطمي الحاكم بامر الله. ومن بعد هاد الحدث، بدات كتزيد هاد النوع من الدعوات للحرب. الدوافع الاجتماعية فاوروپا، كان واحد القانون ديال الورت، اللي كيعطي للولد الكبير وحدو الحق يورت الارض والعبيد ديال الاب ديالو من بعد ما يموت، اما الحوايج المتنقلة (بحال الفلوس، المجوهرات، والسلاح… ) كتقسم بين باقي الولاد. هاد النظام خلا بزاف من النوبالا (واللا السادة) ماعندهومش اراضي، وبدات كاتسمى عليهم تسميات بحال "مول والو" ولا "اللي ماعندو ارض"، باش يتميزو ويتعرفو على انهم ماعندهوم حتى قطعة ارض. عدد كبير من هاد الناس شاف فالحملات الصليبية فرصة باش يربح الارض فالشرق، وشي وحدين شافوها وسيلة باش يوسعو الاملاك ديالهم. وحتى الفقراء كانو كيشوفوها فرصة باش يبدلو حياتهم، ويهربو من الفقر والعبودية اللي كانو عايشينها تحت النظام الاقطاعي اللي كان مسيطر فداك الوقت. وما خاصناش نساو بلي لمدون الساحلية الاوروپية كانت باغية تربح تجاريا من هاد الحملات، حيت كانت هي اللي كتنقل المحاربين فالباطوات ديالها. وحتى بعض الفرسان الاوروپيين كانو بغاو يهربو من النظام الاقطاعي الفاسد، ويعيشو فالشرق حياة جديدة. العلاقة مع المسلمين العلاقات بين اوروپا والعالم الاسلامي فداك الوقت ما كانتش مطمئنة. المسلمين، من القرن السابع، بداو كيحاربو البيزنطيين، وقدرو يوصلو حتى لجبال البرانس اللي كاينة بين شمال سپانيا وجنوب فرانسا، بعدما سيطرو على شمال افريقيا. بالتالي، المناطق الاوروپية اللي كانت قريبة من حدود دولة الاندلس الاسلامية (بحال ايبيريا وصقلية) كانت حاسة بالخطر، وخافت من التوسع الاسلامي يوصل ليها، وهكا بداو الاوروپيين كيتجندو للحرب بدافع "الحماية والدفاع". التوترات بين روما والقسطنطينية البابوية (يعني الكنيسة فروما) كانت كتشوف بلي السيطرة على الارض المقدسة غادي تعطيها نفود كبير، وكانت باغية حتى تسيطر على الكنيسة الشرقية اللي كاينة فالقسطنطينية، باش تجمع الكنيسة كلها تحت السلطة ديالها. وحتى المصالح الاقتصادية والتنافس بين القوى الاوروپية لعبو دور كبير، وهاد الشي بان بزاف فالحملة الصليبية الرابعة، اللي ما بقاتش كتدافع على الامبراطورية البيزنطية كيما قبل، وبدا كيتراجع الدعم ليهم شوية بشوية. الحملات الصليبية الرئيسية اللي مشاو للشرق. صعيب نفرقو بين بزاف ديال الاحدات اللي وقعات فوقيتة الحروب الصليبية، ولكن المؤرخين قسمو الحملات المشرقية على هاد الشكل: حملة الفقراء اولا "حملة الشعب". هاد الحملة كانو فيها غير الفقراء، العبيد، وشوية ديال الفرسان. الناس اللي خرجو فيها كانو كيتبعو الوعد ديال الكنيسة بالخلاص والغنائم، وهاد الشي خلاهم يطيحو فالطمع ويهربو من حياتهم البئيسة باش يمشيو يحررو القدس. اللي قاد هاد الحملة كان راهب سميتو "بطرس الناسك"، ومشا بهم حتى وصلو للقسطنطينية (عاصمة الدولة البيزنطية). لكن الناس ما كانوش كيتسناو الاوامر ديالو، ولكن كانو غير كيمشيو بوحدهم، ودارو خراب ونهب فالمجر، الصرب، اليونان، وحتى اسيا الصغرى، حتى جاو السلاجقة الاتراك وسحقوهم نهائيا فـ 21 اكتوبر 1096. وكان عددهم علاين 25 الف. الحملة الصليبية اللولة. بدات فغشت 1096، وتحركو من فرانسا والطاليان. من اقليم اللورين، كان القائد ديالها هو "جودفري دي بوبون الرابع"، ومعاه خوتو "يوستاس" و"بلدوين"، وبزاف ديال القادة النوبالا بحال الكونت بودوان وكونت رينو. مشاو فنفس الطريق اللي مشاو فيها الفلاحين الفقراء قبلهم (طريق الراين-الدانوب) حتى وصلو للقسطنطينية فالتالي ديال 1096. فعام 1097م (491 هـ)، تجمعو الصليبيين فالقسطنطينية، وهزو راسهم وقطعو مضيق البوسفور ومشاو للشام. دارو معركة كبيرة ضد السلاجقة فبلاصة سميتها "ضورليوم"، وربحو فيها، من بعد خداو انطاكية (فشمال الشام) وبناو فيها اول امارة. زادو شوية وخداو مدينة الرها (فاقليم الجزيرة) وبنيو فيها تاني امارة. من بعد مشاو للقدس، اللي كانت تحت حكم الفاطميين. دارو عليها حصار ديال شهر كامل، وكانو شي 40 الف محارب صليبي، والفاطميين ماقدروش يفكو الحصار، ودخلوها الصليبيين فـ 15 يوليوز 1099. منين دخلو المدينة، دارو مدبحة كبيرة، قتلو كلشي: رجال، عيالات، دراري صغار، وشيوخ. دارو فالقدس سيمانة كاملة ديال القتل والخراب، وحتى فساحة المسجد الاقصى، قتلو 70 الف مسلم. القائد ريموند حتى هو حتل "معرة النعمان"، وقتل فيها 100 الف، ودار فيها الحريق. من بعد بناو مملكة القدس، اللي كانت اكبر دولة ديالهم فالشرق. لكن باقي مدن الشام المهمة، بحال حلب ودمشق، بقات فيد المسلمين. الصليبيين شافو انهم دارو اللي عليهم، وحققو "الواجب الديني" ديالهم بستيرجاع القدس. قسمو الاراضي اللي خداو على 4 امارات: 1. امارة الرها (492 هـ / 1098م): فاعالي واد دجلة والفرات، وقريبة من حلب، وعاصمتها الرها (كاتبان فبعض الخرائط باسم "ادريسا"). 2. امارة انطاكية: جنوب غرب امارة الرها. 3. امارة طرابلس: فواحد الشريط الساحلي صغير. 4. مملكة القدس: اللي كانت العاصمة ديالها هي القدس نفسها، وكتوصل حتى لحدا خليج العقبة فالجنوب. كل امارة كان عندها امير اولا حاكم خاص بها. من بعد الانتصار، بدات المشاكل والخلافات بيناتهم من جديد، اي بين المسيحيين، ورجعو كيدابزو بيناتهم. هاد الحملة اللولة كانت النتيجة ديالها احتلال القدس عام 1099، وتاسيس مملكة القدس اللاتينية، مع مناطق حكم صليبية خرة فالرها، انطاكية، وطرابلس. واحد من الاسباب اللي خلاو المسلمين يخسرو، هو الخلافات اللي كانت بين الحكام ديالهم، بحال بين الفاطميين فمصر، والسلاجقة فالاناضول. داكشي علاش كل المحاولات باش يطردو الصليبيين فشلات. الحملة الصليبية التانية. بدات فعام 1147 وسالات فعام 1192، وجات من بعد واحد الفترة ديال الهدوء. اللي دعا ليها كان راهب سميتو برنارد دي كليرفو، وقادوها ملوك لمرة اللولة: لويس السابع ملك فرانسا، وكونراد التالت امبراطور الجرمان (المانيا). فهاد الحملة، تعرضات الجيوش الالمانية لمصايب كبار، بحال الجوع والمرض، من بعد ما تهزمو قدام الفرسان ديال السلطان السلجوقي ديال قونية، فبلاصة سميتها ضورليوم. وحتى القوات الفرانساوية تهزمات حدا منطقة سميتها خونة. السلاجقة عيّاو الصليبيين بالهجومات ديالهم المستامرة. فـ 24 يونيو 1147، تلاقاو لويس السابع وكونراد التالت وميليساندا (اللي كانت وصية على العرش) مع نبلاء القدس، وقررو يحاصرو مدينة دمشق، حيت كانو كيشوفو فيها غنائم كتيرة، لكن الحصار دام غير 5 ايام (من 23 حتى 27 يوليوز) وفشل. شنو السبب؟ حيت الملك ديال القدس بودوان وبارون طبرية تخلاو على الهدف، يمكن بسباب مناورة عسكرية، و لا يمكن الوزير الدمشقي "معين الدين انر" عطاهم رشوة. معركة حطين. فـ 4 يوليوز 1187، وقعات المعركة الكبرى والمعروفة فالتاريخ، بسمية معركة حطين، وانتصر فيها السلطان صلاح الدين الايوبي، اللي كان حاكم مصر والشام. من بعد هاد النصر، فـ 2 اكتوبر 1187، صلاح الدين حرر القدس ورجعها للمسلمين. هاد الشي خلا البابا ݣريݣوري التامن يدعي ويهيج المسيحيين لحملة صليبية جديدة. الحملة الصليبية التالتة. هاد الحملة دعا ليها البابا ݣريݣوريوس التامن فـ 1187، باش ارد على ستيرجاع المسلمين للقدس. اللي قادو هاد الحملة كانو تلاتة د الملوك كبار: لكن برباروسا غرق فواد سميتو اللامس فعام 1190 ومات، وتفرقات جيوش الجرمان من بعدو. اما الفرانساويين والانجليز، فما قدروش يتحركو للحملة حتى لعام 1190. فالطريق، ريتشارد حاول يوسع النفود ديالو فجزيرة صقلية، وهادشي خلا العلاقة بينو وبين الملك الفرانساوي تتوتر، وضعّف التحالف ديالهم. من بعد، دارو حصار على عكا، واستسلمات المدينة فـ 12 يونيو 1191. من بعد هاد الشي، فيليپ رجع لفرانسا، لكن ريتشارد دار مجزرة فالمدينة، وتقتل عدد كبير من الناس بامر منو. من بعد، حاول يسيطر على مدن خرة، لكن كولشي فشل. فعام 1192، دار صلح مع صلاح الدين اللي جا فيه: الحملة الرابعة. الحملة هادي دعا ليها البابا اينوسنتيوس التالت فعام 1202. فاللول، كانت الخطة ديال الصليبيين هي يمشيو لمصر، حيت كانت هي اقوى دولة اسلامية فداك الوقت، ومن تما يهاجمو القدس. لكن، اللي تكلفو بنقل الجيوش وتنظيم الرحلة كانو البنادقة (من يعني اللي جايين من مدينة البندقية فالطاليان)، وطلبو من الصليبيين يخلصوهم 85 الف مارك دهبي، ولكن الصليبيين ماقدروش يوفرو داك المبلغ. فهاد اللحظة، البندقية ستاغلات الوضع وبدلات وجهة الحملة، ووجهاتها بالعاني للقسطنطينية (عاصمة الامبراطورية البيزنطية)، ماشي للقدس. شناهي النتيجة؟ النتيجة بلي الصليبيين خربو القسطنطينية، اللي كانت وحدة من اعظم لمدون ديال العالم، ومركز للتقافة ليونانية لقديمة، والبابا ما دار والو ضد داك التخريب. ومن تم، ولات الحملات الصليبية ماشي بحال اللول، ما بقاتش عندها المصداقية الدينية، وولات كتحاول تبرر فعايلها اللي ماشي دينية. الحملة الطفولية. وقعات ف جوايه عام 1212، وكانت بحال حملة الفقرا اللي وقعات قبل عام 1096. كاين خلاف بين المؤرخين واش فعلا كانو فيها غير دراري صغار، ولا كانو ناس فقراء واقنان (عبيد الارض) اللي غاضهوم الحال من فشل الحملات السابقة، وسماوهم "حملة الاطفال" كتعبير مجازي، ماشي حقيقي. بعض المؤرخين كيقولو بلي فعلا كانو بزاف ديال دراري صغار اللي شاركو، ولكن ماكانوش بوحدهم. اللي اكيد هو بلي بزاف منهم ماتو بالجوع والعيا، واللي بقاو تبعو العبيد بعد ما طلعو للباطوات ووقعو فيد القراصنة. وما وصل حتى حد منهم للاراضي المقدسة. الحملة الخامسة. البابا اينوسنت التالت قرر يطلق حملة جديدة فعام 1213، ودار حملة وعظ وتحضير حتى لانعقاد المجمع اللاتيني الرابع فعام 1215، اللي خرج بقوانين ونظام ديال الحملات الصليبية. تحركات جيوش من هنغاريا والمانيا الجنوبية بقيادة الملك اندراش التاني، و من النمسا، ولحقو بيهم جيوش من المانيا وهولندا، وكلهم تلاقاو ف عكا. من بعد مشاو لمدينة دمياط ف شمال مصر، واحتلوها فعام 1219. وكانو ناويين يكملو على المنصورة، لكن هنا وقع المشكل: فـ 30 غشت 1221، وقع صلح لمدة 8 سنين، وكان خاص الصليبيين يخرجو من دمياط، وفعلا خرجو فبداية شتنبر. وهكا، فشلات الحملة الخامسة فشل كبير. الحملة السادسة (1228–1229). قادها الامبراطور الالماني فريدريك الثاني، اللي كان باغي يحقق الاهداف ديالو بلا ما يستعمل السيف. هاد الحملة ما كانتش معتمدة من البابا، هادشي خلا الامبراطور فريدريك يحرمو من دخول الكنسية بسباب التاخر ديالو فالاستجابة للدعوة ديالو وحمل بالصليب. تفاوض فريدريك مع السلطان الكامل، ووقعو في 1229 صلح لمدة 10 سنوات، سلم فيه السلطان القدس للصليبيين، لكن بقا الحرم، وبيت لحم، والناصرة، واجزاء من صيدا وطورون في يد المسلمين. وهادي كانت اول حملة ما دعمتهاش الكنيسة. الحملة السابعة. من بعد ما تغلبو الصليبيين فـ1244 وخسرو القدس بشكل كامل، قررو يديرو الحملة الصليبية السابعة. جا الملك الفرانساوي لويس التاسع، وقاد الحملة ديالو جيهة مصر، وبقات ما بين 1248 و1254. فالبداية، خداو دمياط ومن بعد المنصورة، ولكن المسلمين تحت قيادة السلطان الصالح نجم الدين ايوب، ومعاه مراتو شجر الدر من بعد، قدرو يسدو عليهم، ويغلبوهم، وحاصرو الباقي ديال الجيش ديالهم فـالمنصورة حتى استسلمو. لويس تشد، وبقا فـالحبس حتى فداوه فـ1250، ورجع لعكا، وبقا فيها ربع سنين، ومن بعد رجع لفرانسا خاوي الوفاض. الحملة الثامنة. فـ1270، من بعد شي 3 سنين ديال التاخر، خرج لويس التاسع فـحملة جديدة، ولكن هاد المرة معاه غير شوية ديال البارونات والفرسان الفرانساويين، حيت الفشل ديال الحملات اللي قبل خلا الناس ما بقاوش باغيين يشاركو. حتى كاتب سيرة حياة لويس التاسع، اللي كان معاه فالحملة اللي فاتت، ما بغاش يمشي معاه هاد المرة. كَالو بلي خبر الحملة كان مفاجئ بزاف ليه وݣاع للمقربين من الملك، وحتى البارونات تصدمو، وكانو كاملين علاين ضد الفكرة، حتى اضطر لويس يشري الرضا ديالهم بالفلوس. الملك ومعاه تلاتة من ولادو وبعض الناس اللي تابعينو حالفين على الجهاد، وتفاهمو باش الحملة تمشي لتونس. منين وصلو لتونس، بداو كيدويو مع اميرها المستنصر، ولكن المفاوضات ما وصلات لحتى نتيجة. فهاد اللحظة، جا خوه شارل اللول، اللي كان كونت انجو وملك نابولي، وانضم ليهم. خداو قلعة قرطاجا القديمة، ولكن تفشى وباء وسط الفرسان، وتوفى لويس ومعاه افراد من العائلة المالكة، ما بقا غير ولدو الكبير فيليپ اللي برا. وفنفس النهار اللي مات فيه الملك، اللي هو 25 غشت 1270، وصل خوه شارل، ودخل فشحال من معركة مع فيليپ ضد قوات امير تونس، وربحو شي معارك. وفـ1 نونبر 1270، دارو صلح مع المستنصر، اللي خلاه يخلص جزية كبيرة لملك صقلية، وعطا حقوق تجارية متبادلة، ومن بعد 17 يوم، ركبو الصليبيين الباطوات ديالهم ورجعو. الحملة التاسعة وغيرها. كاينين حملات صليبية خرين ماشي رئيسيين وما معروفينش بزاف، بحال: وما بين 1443 و1444 كانت اخر حملة صليبية بتمويل من بابا روما، تسمات "حملة فارنا"، وكانت ضد الدولة العتمانية، وفيها تسحق التحالف الاوروپي وتقتل الملك ڤلاديسلاڤ الثالث، وحتى المبعوث البابوي اللي كان كيشجع الحملة حتى هو تقتل. الحملات الاوروپية الرئيسية. الحملات الشمالية. باباوات كاتوليك بحال سلستين التالت، اينوسنت التالت، هونريوس التالت، وݣريݣوري التاسع، فـالقرن الاني عشر عيطو للناس باش يطلقو حملات عسكرية جديدة، من بعد ما نجحات الحملة الصليبية اللولة. الهدف من هاد الحملات كان هو نشر الدين المسيحي فالمناطق الشمالية والشمالية الشرقية ديال اوروپا، وولات معروفة باسم "الحملات الصليبية الشمالية" ولا "الحملات البلطيقية". فالعام 1147، الساكسونيين والدنماركيين والپولونيين دارو حملة سموها "الحملة الوندية"، وكان الهدف منها هو نشر الدين المسيحي بالقوة وسط القبايل الوند اللي كانو من السلاڤ البولابيين، وعايشين فمناطق بحال مكلنبورغ ولوساتيا. فـ1193، البابا سلستين التالت برح بحملة صليبية جديدة، وجاوبو الاسقف بيرتهولد من هانوفر فـ1198، وقاد جيش كبير، ولكن تغلب ومات فالمعركة. من بعد، البابا اينوسنت التالت خرج مرسوم جديد، وطلب فيه بحملة صليبية خرى. هاد المرة، الاسقف ديال بريمن، هارتفيغ من اوتليده، مع تنظيم "اخوة السيف الليفونيين"، قدرو يسيطرو على كامل شمال شرق منطقة البلطيق وينشرو فيها الكاتوليكية. فـ1226، ملك پولونيا كونراد اللول من ماسوفيا، عطا مدينة خيمنو للفرسان التيوتون، باش يديرو منها قاعدة يهاجمو منها الامراء الپولونيين المحليين. من بعد، "اخوة السيف الليفونيين" تغلبو على يد الليتوانيين، داكشي علاش البابا ݣريݣوري التاسع فـ1237 قرر يدمج البقايا ديالهم مع الفرسان التيوتون، وولات المنظمة كتسمى "التنظيم الليفوني". الفرسان التيوتون كملو الغزوات ديالهم على البروسيين فـنص القرن 13، ومن بعد بداو كيهاجمو اراضي الليتوانيين وكيحاولو يدخلهوم للمسيحية. هاد التنظيم دخل حتى فصراع عسكري مع الكنيسة الارتوذوكسية فـشرق اوروپا، وبالضبط فـجمهوريتي نوفغورود وبسكوف. فـ1240، جيش نوفغورود الارثوذكسي ربح السويديين الكاتوليك فـمعركة نيفا، ومن بعد عامين، ربحو حتى التنظيم الليفوني فـمعركة التلج فـ1242. الحملة الكتارية. حملة كاتار الصليبية (1209-1229) هي حملة عسكرية دامت 20 عام طلقها البابا اينوسنت التالت باش يقضي على اتباع الطائفة الكَتارية اللي نتاشرات بين بزاف ديال سكان جنوب فرانسا، واللي حسباتهم الكنيسة الكاتوليكية هراطقة وزنادقة. تعرض الكتار لقمع وحشي، وتقتلو فيهم بين 200، 000 حتى لمليون واحد فهاد الحملة الصليبية. وضع التاج الفرانساوي يدو رسميا على مقاطعة تولوز المتمتعة بالحكم الداتي. وتخطبات وارِتة المقاطعة الوحيدة الكونتيسة جوان للاخ الاصغر للملك لويس التاسع الفونس كونت بواتييه. ما ولدوش حتى داكشي اللي كان السباب بش تطيح المقاطعة فييدين الفرانساويين مباشرة بعد الوفاة ديال جوان، وهو خلى الصليبيين يديرو هاد الحملة. الحملة الصليبية على البوسنة (1235–1241). هاد الحملة كانت هجوم عسكري داروه على الكنيسة البوسنية اللي كانت مستقلة، حيت اتهموها بلي تابعة لواحد الطائفة سميتها البوغوميلية (بحال الكتاريين)، وهاديك الطائفة كانت الكنيسة الكاتوليكية كتشوفها هرطقة (يعني خارجة على الدين الصحيح فنظرهم). ولكن، ماشي غير الدين اللي كان سبب، كاين احتمال كبير بلي هنغاريا كانت باغية توسع الاراضي ديالها وتولي حاكمة على البوسنة شنو وقع: النتيجة: